钦定古今图书集成/明伦汇编/官常典/第188卷 > 桥元
## 钦定古今图书集成/明伦汇编/官常典/第188卷 > 桥元

按《后汉书》本传，“元字公祖，梁国睢阳人也。七世祖仁，
从同郡戴德学，著《礼记章句》四十九篇，号曰桥君学。
成帝时为大鸿胪。祖父基，广陵太守。父肃，东莱太守。
元少为县功曹。时豫州刺史周景行部到梁国，元谒
景，因伏地言陈相羊昌罪恶，乞为部陈从事穷案其
奸。景壮元意，署而遣之。元到，悉收昌宾客，具考臧罪。”
昌素为大将军梁冀所厚，冀为驰檄救之。景承旨召
元，元还檄不发，案之益急。昌坐槛车征，元由是著名。
举孝廉，补洛阳左尉。时梁不疑为河南尹，元以公事
当诣府受对，耻为所辱，弃官还乡里。后四迁为齐相，
坐事为城旦，刑竟征。再迁上谷太守，又为汉阳太守。
时上邽令皇甫祯有臧罪，元收考髡，笞死于冀市，一
境皆震。郡人上邽姜歧守道隐居，名闻西州。元召以
为吏，称疾不就。元怒，敕督邮尹益逼致之，曰：“歧若不
至，趣嫁其母。”益固争不能得，遽晓譬歧，歧坚卧不起，
郡内士大夫亦竞往谏，元乃止，时颇以为讥。后谢病
免。复。公车征为司徒长史，拜将作大匠。桓帝末，鲜卑、
南匈奴及高句骊嗣子伯固并畔为寇钞，四府举元
为度辽将军，假黄钺。元至镇，休兵养士，然后督诸将
守，讨击胡虏。及伯固等皆破散退走。在职三年，边境
安静。灵帝初，征入为河南尹，转少府、大鸿胪。建宁三
年，迁司空，转司徒。素与南阳太守陈球有隙，及在公
位而荐球为廷尉。元以国家方弱，自度力无所用，乃
称疾上疏，引众灾以自劾，遂策罢。岁馀，拜尚书令。时
太中大夫盖升与帝有旧恩，前为南阳太守，臧数亿
以上。元奏免升禁锢，没入财贿。帝不从，而迁升侍中。
元托病免，拜光禄大夫。光和元年，迁太尉。数月，复以
疾罢，拜太中大夫，就医里舍。元少子十岁，独游门次，
卒有三人，持杖劫执之。入舍登楼就元求货，元不与。
有顷，司隶校尉阳球率河南尹、洛阳令围守元家，球
等恐并杀其子，未欲迫之。元瞋目呼曰：“奸人无状，元
岂以一子之命而纵国贼乎！”促令兵进。于是攻之，元
子亦死。元乃诣阙谢罪，乞下天下，凡有劫质，皆并杀
之，不得赎以财宝，开张奸路。诏书下其章。初，自安帝
以后，法禁稍弛，京师劫质，不避豪贵，自是遂绝。元以
光和六年卒，时年七十五。元性刚急，无大体，然谦俭
下士，子弟亲宗无在大官者。及卒，家无居业，丧无所
殡，当时称之。初，曹操微时，人莫知者，尝往候元，元见
而异焉，谓曰：“今天下将乱，安生民者其在君乎！”操常
感其知己，及后经过元墓，辄凄怆致祭奠，自为其文
曰：“故太尉桥公，懿德高轨，汎爱博容，国念明训，士思
令谟，幽灵潜翳，恳哉缅矣。操以幼年，逮升堂室，特以
顽质，见纳君子。增荣益观，皆由奖勗，犹《仲尼》称不如
颜渊，李生厚叹贾复，士死知己，怀此无忘。又承从容
约誓之言，徂没之后，路有经由，不以斗酒只鸡，过相
沃酹，车过三步，腹痛勿怨，虽临时戏笑之言，非至亲
之笃好，胡肯为此辞哉？怀旧惟顾，念之凄怆。奉命东
征，屯次乡里，北望贵土，乃心陵墓，裁致薄奠，公其享
之。”元子羽，官至任城相。